आतंकियों के खिलाफ कार्रवाई करे पाक : हिलेरी  
अमेरिकी विदेशमंत्री हिलेरी क्लिंटन और एसएम कृष्णा की मुलाकात में दोनों देशों ने बढ़ते हुए आतंकवाद पर चिंता जताई है।
आतंकवाद के खिलाफ भारत की लड़ाई, हमारी लड़ाई भी है। भारत दौरे पर आई अमेरिका की विदेशमंत्री हिलेकी क्लिंटन ने विदेशमंत्री एसएम कृष्णा से मुलाकात के बाद प्रेस कॉन्फ्रेंस में यह बात कही। एक संयुक्त प्रेस कॉन्फ्रेंस में हिलेरी ने आतंकवाद के खिलाफ लड़ाई में पूरा सहयोग का आश्वासन दिया।  अमेरिकी विदेशमंत्री ने कहा कि पाकिस्तान खुद भी आतंकवाद के खिलाफ कार्रवाई करे, क्योंकि ये पाकिस्तान के हित में है। उन्होंने कहा कि भारत और पाकिस्तान के बीच बातचीत होती रहे, अमेरिका यही चाहता है। क्लिंटन ने यह भी कहा कि अमेरिका कहीं भी आतंवादियों को पनाह देने वालों को बर्दाश्त नहीं करेगा।  हिलेरी क्लिंटन ने कहा कि आतंकवाद के खिलाफ लड़ाई में भारत और अमेरिका सहयोगी हैं। क्लिंटन ने आतंकवाद पर लगाम लगाने में नई दिल्ली को सहयोग करने के अपनी सरकार के संकल्प को दोहराया। भारत-अमेरिका के बीच दूसरी रणनीतिक वार्ता में अपनी शुरुआती टिप्पणी में क्लिंटन ने 13 जुलाई को मुंबई शृंखलाबद्ध विस्फोटों में मारे गए पीड़ितों के परिजनों के साथ सहानुभूति जताई।  क्लिंटन ने कहा, मैं पिछले सप्ताह मुंबई में हुए आतंकवादी हमले को लेकर अपनी सहानुभूति और नाराजगी व्यक्त करती हूं। हम पीड़ित परिवारों के प्रति अपनी गहरी शोक संवेदना व्यक्त करते हैं। क्लिंटन ने कहा कि घरेलू सुरक्षा एक उच्च प्राथमिकता है और दोनों देशों के बीच बढ़ रही साझेदारी का एक स्रोत है।  उन्होंने कहा, हम भविष्य की हिंसाओं से नागरिकों और शहरों की हिफाजत में भारत सरकार को मदद करने का संकल्प लेते हैं। हम हिंसक चरमवादी नेटवर्क के खिलाफ लड़ाई में सहयोगी हैं। क्लिंटन 25 सदस्यीय शिष्टमंडल के साथ सोमवार रात यहां पहुंचीं। उन्होंने नई दिल्ली में विदेश मंत्री एसएम कृष्णा के साथ हैदराबाद हाउस में बातचीत की।  क्लिंटन ने कहा कि दोनों देशों ने अपराधों की जांच, कानून प्रवर्तन, सीमा प्रबंधन और साइबर सुरक्षा पर अपना सहयोग बढ़ाने के लिए एक आतंकवाद निरोधी सहयोगात्मक समझौते पर हस्ताक्षर किया।  अमेरिकी विदेश मंत्री ने कहा कि अमेरिका, भारत के साथ इस रणनीतिक संवाद में इसलिए शामिल हुआ है, क्योंकि हम मानते हैं कि -जैसाकि राष्ट्रपति बराक ओबामा ने कहा है- भारत और अमेरिका के बीच रिश्ता 21वीं सदी की एक निर्णायक साझेदारी होगी।  हिलेरी क्लिंटन ने एसएम कृष्णा के साथ मुलाकात को बहुत फलदायी बताया। यह मुलाकात दोनों रणनीतिक साझेदारों के बीच आतंकवाद के खिलाफ लड़ाई पर केंद्रित थी। क्लिंटन ने हैदराबाद हाउस में दूसरी रणनीतिक वार्ता के बाद कृष्णा के साथ एक संयुक्त संवाददाता सम्मेलन में, एक बहुत ही फलदायी बैठक के लिए अपने मेजबान को धन्यवाद दिया।  क्लिंटन ने कहा, मैं आतंकवाद के खिलाफ लड़ाई पर दिए जा रहे जोर का जिक्र करना चाहती हूं। उन्होंने कहा कि अमेरिका आतंकवाद के खिलाफ लड़ाई में भारत के साथ है। यह हिंसक चरमवाद के खिलाफ हमारी भी लड़ाई है।(इनपुट एजेंसियों से भी)